作者：万俟绍之
词牌/韵律：贺新郎

paragraphs: 决眦入飞鸟。
正江南、梅雨初晴，乱山浮晓。
凤去台空箫声断，惟有疏林鸦噪。
但空锁、吴时花草。
指点中原青山外，奈征尘、迷望愁云绕。
佳丽地，谩凝眺。
清风助我舒长啸。
问其中、虚帘曲槛，阅人多少。
风景不殊江山在，况是英雄未老。
且拚与、尊前一笑。
欲说前朝兴亡事，唤谪仙、来共传清醥。
归路晚，月明照。